Í þessari útivistarferð til Toskana verða helstu dásemdir svæðisins kannaðar og náttúrunnar notið til hins ýtrasta . Svæðin sem við heimsækjum bjóða upp á margar og fjölbreyttar göngu - og hjólaleiðir í fallegu umhverfi þar sem ólífutré , skógar og vínakrar eru allsráðandi . Við munum ganga vinsælar og þægilegar leiðir , til að mynda um dalbotn nærri Flórens og skógi vaxnar hlíðar í nágrenni Lucca . Dágóðum tíma er varið í rölt um spennandi staði í þessum merku borgum . Hvar sem tyllt er niður fæti hrífst göngufólk af samspili náttúrufegurðar , stórkostlegra miðaldabygginga og heillandi mannlífs . Eftir góða daga í Toskana fer hópurinn á hina hrífandi Versilíaströnd . Þaðan eru tvær hjólaferðir í boði , önnur til hins sögufræga staðar Pisa en hin til heillandi þorpanna Luni og Sarzana . Einn frjáls dagur er í þessari ferð og þá er upplagt að fara til Cinque Terre eða slappa af á ströndinni þar sem kíkja má í snotrar verslanir í strandbæjunum Viareggio og Forte dei Marmi . Flug með Icelandair til Mílanó og flugvallarskattar . Ferðir á milli flugvallar í Mílanó og hótela . Gisting í 7 nætur í tveggja manna herbergi með baði . Morgun - og kvöldverðir allan tímann á hóteli . Leiga á 21 gíra hjóli í tvo daga . Hádegissnarl hjá ólífubónda í Cozzile . Vínsmökkun og létt snarl hjá vínbónda í Sarzana . Ekki innifalið Leiga á rafhjóli í tvo daga kr. 4.400 kr . Aðgagnseyrir inn á söfn , hallir og kirkjur . Kláfar eða stólalyftur upp á fjöll . Hádegisverðir og annar tilfallandi kostnaður á göngunum . Þjórfé . Því fylgir mikil ánægja að æfa fyrir útivistarferð af þessu tagi og farþegar njóta sjálfrar ferðarinnar miklu betur ef þeir æfa og undirbúa sig vel fyrir ferðina . Farið verður í skipulagðar gönguferðir með staðarleiðsögumanni en íslenski fararstjórinn verður að sjálfsögðu með í för . Teknar verða ákvarðanir um leiðirnar með skömmum fyrirvara eftir veðri og öðrum aðstæðum . Hvaða dag sem er geta farþegar valið að fara styttri leiðir á eigin vegum eða hreinlega taka það rólega á hótelinu og njóta þess sem heilsulindin og nágrennið hefur upp á að bjóða . Flogið verður með Icelandair til Mílanó þann 30. maí . Brottför frá Keflavík kl. 13:55 en mæting í Leifsstöð í síðasta lagi 2,5 klst. fyrir brottför . Lending í Mílanó kl. 19:40 að staðartíma . Frá flugvellinum eru um 360 km til Montecanti Terme svo gera má ráð fyrir að rútuferðin taki að minnsta kosti 4 klst . Á heimleið 6. júní verður ekið út á flugvöll og flogið heim kl. 20:40 frá Mílanó . Lending á Íslandi kl. 22:55 að staðartíma . Tillögur að dagleiðum 31. maí - 5. júní Eftirfarandi eru mögulegar leiðir á svæðinu fyrir fjóra göngudaga og einn hjóladag en í raun verður ekki ákveðið fyrr en með skömmum fyrirvara nákvæmlega hvaða leiðir verða valdar og fer það eftir veðri og aðstæðum . Að auki er einn frídagur í ferðinni en auðvitað geta þátttakendur hvenær sem er valið að taka daginn rólega á hótelinu . Dagleið 1 | Hringur frá Massa Í dag er gengin hringleið sem byrjar í þorpinu Massa en þangað flytur rúta hópinn . Þessi þægilega ganga leiðir okkur til miðaldaþorpanna Massa og Cozzile eftir fornri rómverskri leið . Okkur gefst því tækifæri til að skoða einstakan byggingarstíl kirkjunnar Santuario di Croci og njóta um leið landslags sem ólífutré , skógar og vínakrar einkenna . Á leiðinni verður áð hjá hefðbundinni ólífuolíuvinnslu þar sem við smökkum og fáum léttan matarbita . Rúta flytur hópinn til Fiesole í hæðunum umhverfis Flórens . Við göngum eftir dalbotni að hæðunum þar sem Leonardo di Vinci prófaði sig áfram með loftförin sín . Óteljandi ólífulundir einkenna leiðina þar til við komum í þorpið Settignano , dæmigert Toskana þorp , þar sem listamaðurinn Michelangelo ólst upp . Tökum strætisvagn inn í Flórens þar sem við endum þennan dag í skoðunarferð en borgina prýða glæsilegar hallir og kirkjur . Tökum svo lest til baka til Montecatini . Leiðin í dag er um svokallað Montecarlo hérað í norðanverðu Toskana . Héraðið er einkum frægt fyrir framleiðslu eðalhvítvína . Gönguleiðin er um gisið skóglendi upp í hæðir uns við komum að 500 ára gömlu eikartré og smáþorpinu San Martino . Þaðan göngum við áfram og komum í hrífandi hérað Montecarlo . Hér hressum við okkur með hefðbundnum hádegismat héraðsins á ferðaþjónustubæ . Héðan förum við með rútu til bæjarins Lucca þar sem við röltum eftir þröngum götum elsta bæjarhlutans . Við göngum upp á borgarmúrinn en þaðan er útsýnið yfir bæinn alveg einstakt . Rútan flytur okkur því næst á hótel á Versilíaströndinni . Erfiðleikastig : létt til miðlungserfið Þetta er spennandi hjóladagur því við heimsækjum hinn sögufræga stað Pisa . Við hjólum leið frá hótelinu gegnum einn fallegasta stað Versilíastrandarinnar , Viareggio , og þaðan áfram til Pisa . Hér skoðum við okkur um en borgin er hvað þekktust fyrir skakka turninn á torginu Piazza dei Miracoli . Klukkuturninum , sem er frístandandi en tilheyrir dómkirkjunni , var eðlilega ætlað að standa lóðrétt en eftir byggingu annarrar hæðar hans tóku undirstöður turnsins að síga . Við skoðum okkur um og myndum í gríð og erg en hjólum síðan áfram uns komið er í þorpið San Pietro a Grado við Migliarino garðinn . Rútan flytur okkur þaðan aftur á hótelið . Ef áhugi er til staðar þá er hægt að bæta við 10 km leið til strandbæjarins Tirrenia . Erfiðleikastig : létt Dagleið 5 | Luni & Sarzana Þennan dag er hjólað til Luni sem er nú þorp en var eitt sinn mikil hafnarborg . Þaðan er svo farið í annan heillandi , gamlan bæ , Sarzana . Hér skoðum við okkur um , röltum eftir notalegum , litlum strætum og kíkjum svo á kastala umlukta varnarveggjum . Leiðin liggur þá til vínbónda á svæðinu þar sem tækifæri gefst til að grípa bita og njóta framleiðslu bóndans . Erfiðleikastig : létt til miðlungserfið Dagleið 6 | Frídagur Frídaginn er hægt að nýta sér til að kynna sér svæðið á eigin vegum . Ýmislegt má gera þennan dag , en hægt væri að fara til Cinque Terre með lest . Brautarstöðin í Pietrasanta er í um 5 km fjarlægð frá hóteli en þangað má komast með strætisvagni eða leigubíl . Ekki er mælt með að þangað sé hjólað og hjól skilin eftir daglangt á brautarstöð . Ferðin til Cinque Terre ( Riomaggiore ) tekur 75 mín. en skipta þarf um lest í La Spezia . Eins er hægt að taka því rólega á baðströnd , líta í verslanir í Viareggio og Forte dei Marmi eða nota reiðhjólin og dóla sér milli smáþorpa á Versilíaströndinni . Hotel Adua & Regina Di Saba er í bænum Montecanti Terme þar sem gist er 3 nætur . Herbergin eru notaleg með ókeypis nettengingu , flatskjá og míníbar . Morgunmatur framreiddur á veitingastað . Á hótelinu er útisundlaug og þar er einnig sauna . Hotel Europa er á Versalíuströnd og þar er gist í 4 nætur . Hótelið er notalegt og herbergin þægileg með baði . Útisundlaug , sauna , notalegur garður , bar og veitingastaður . Stutt á baðströnd . Kjartan er fæddur árið 1974 og er menntaður prenttæknifræðingur frá München í Þýskalandi . Hann hefur starfað við prentiðnað í Suður-Þýskalandi í um 20 ár og þar af stóran hluta í forsvari fyrir fyrirtæki . Síðan 2016 hefur Kjartan verið sjálfstætt starfandi ráðgjafi og býður m.a. upp á námskeið og ráðgjöf fyrir stjórnendur í þýskumælandi Evrópu . Kjartan hefur ávallt notið útiveru og haft gaman að því að ferdast . Hann hefur m.a. gengið mikið í þýsku , austurrísku og svissnesku Ölpunum og einnig ferðast nokkuð um á hjóli á þessum slóðum . Kjartan hefur tekið þátt í nokkrum utanvegahlaupum í Evrópu en hann er vel kunnugur í Suður-Þýskalandi , Austurríki og Sviss .